**ኤርትራ ልዕሊ ደቃ መን’ዩ ዝሕለቐላ? ህዝቢ ኤርትራ’ከ ልዕሊ መራሕቱ መንዩ ዝማጎተሉ?**

ገዝኡ ዘፍረሰ ገዛ ጎረበቱ ክሃንጽ ይኽልዶ? ሕንቅልሕንቅሊተይ መያነ መወዳእታ የብሉን። ንኢትዮጵያ ብዓባያ እናፍረሰትስ ንኤርትራውያን ደሞክራሲያዊ መንግስቲ ንክህልዎም ዝከኣለና ክንገብር ኢና ምባልስ ዓላማኣ እንታይ ይኸውን? እቶም ኤርትራውያን ትብሎምከ መንዮም? ኣግኣዚያን? ትግራይ ትግርኚ? ዓባይ ትግራይ? ዘገርም እዩ። ጃንዳ ናይሎሚ እንበር ናይ ትማሊ ኣይትዝክርን እያ። እቶም ብዘስካሕክሕ ኣገባብ ንብረቶም ራስያ ካብ ስድራቤቶም ኣዘናቢላ ዝሰጎጎቶም ኤርትራውያን ከመይ ጌራ ትርስዖ፥ ሎሚ ሓላይት ክትመስል ኤርትራውያን ደሞክራሲያዊ መንግስቲ ክተኽሉ ዝከኣለና ክንገብር ኢና ትብል ዘላ? መቓብር ሰማእታት ኤርትራ ዝፈሓረት ጃንዳ ነየኖት ኤርትራውያን’ያ ሎሚ ኣሕዋትና እናበለት ትመሳኸን ዘላ? ነዞም ንዓመታት ንህዝቢ ኤርትራ ክርሙሱ ዝዓሰዉ ግሩዛት ድያ ኤርትራውያን ትብሎም ዘላ? መንዩ ኤርትራውን ዘይኤርትራውን ንኤርትራውያን ይመልክት።

ተኾርምዩ ዝዝርጋሕ ድኣምበር ተዘርጊሑ ዝኹርመ ርኢናን ሰሚዕናን ኣይንፈልጥን ብጀካ ጃንዳ ወያነ። ሳላ ህዝባዊ ግንባር ካብ ጫፍ ንጫፍ መሬት ኢትዮጵያ ኣሳፊሓትሉ ኔራ። ሕጅኸ? ናብታ ትግራያ ተመሊሳ ትኹርመ ኣላ። ጽጋብ ንዘይክእሎ መርገምዩ። ኣብ ልዕሊ ህዝቢ ኢትዮጵያን ልዕሊ ህዝቢ ኤርትራን ዝፈጸመቶ ትፍጽሞ ዘላን ገበናት እንሆ ሸንዲሑ ኣብ ትግራይ ኣጸጊዑዋ። ካብዚ ዝኸፍእ ውርደት ኣበይ ኣሎ? ካብዚ ኣትያቶ ዘላ ዓዘቕቲ ንምግልጋል ትጥቀመሉ ዘላ ሓድሽ ሜላ ብዋህዮታታን ተንኮላ ዘየስተውዓሉ ተጋሩን ገራ ምስ ኤርትራ ሰላም ኢና ንደሊ ትብል ኣላ ትማሊ ንሰላማዊ ጻዊዒት ኤርትራውያን ኣብ ረጽሚ ከምይቀየረቶ። እሞ ሕጂኸ ኣንፈታ ናብቲ ቀደም ዘበገሳ ስነሞጎታዊ ርትዒ ዘይነበሮ ሃገረ ትግራይ ምእዋጅ ድዩ ወይስ ምስ ኢትዮጵያን ተመሳሲላ ምንባር?

ጃንዳ እከይ ተግባራታ ስለ ዝቐጽዓ ሎሚ ተመሊሳ ካብ ህዝብን መንግስትን ኤርትራ ከምቲ ቀደም ታተይ ኣቢሎም ዘዕበይዋ ምንክብካብ ኣይትረክብን እያ። ነቲ ዝወሃባ ዝነበረ ማዕዳን ሓቅነትን ስለ ዘይሰምዔት እያ ኣብዚ ሕጂ ወዲቓቶ ዘላ ዕነ ተደርብያ። ኩሉ መዓጹ ስለ ዝተዓጽዋ ሰቢራ ንምእታው ኣግኣዝያን ከም ሓደ ጥበብ ክትጥቀመሉ ትፍትን ኣላ። እቲ ካልኣይ ትግራይን ኤርትራን ሓደ ኢና ዝብልዩ፡ ሎሚ በዚ ሕሱር ፖሎቲካ ዝታለል ኤርትራዊ ንታሪኽ ኤርትራን ህዝባን ዝፈልጥ ዝታለል ኣሎ ኢልካ ዘይሕሰብ እዩ። ግን ኣብ ነጻ ኤርትራ ሱሱዕ ባህግታቶም ዝተገትኦም ኮብለልቲ፥ ካብ ምስ ህዝቦምን መንግስቶም ንሃገራዊ ረብሓ ዝሰርሑ ሻሓኒ ጃንዳ ከልምጹ ዝመርጹ ስለ ዘይተሳእኑ ጃንዳ ነቃዕ ክትረክብ ጻዕርታት ካብ ምክያድ ኣይክትቁጠብን እያ።

ኩሉ ኤርትራዊ ፖሎቲካዊ ኣረኣእያኡ ብዘየገድስ ኣብ ነጻነት ኤርትራ ዝኣምን፥ ብዝኾነ መንገዲ ሰባት ወይ መንግስቲ ጸሊኤ ኢሉ/ላ ናይ ጃንዳ ወያነ መሳርሒ ክኸውን ኣይግባእን። እንተሎ/ኣላ ካብ ግላዊ ታሪኹ/ኻ ምብልሻው ካልእ ዘምጽኦ/ተምጽኦ ለውጢ ስለ ዘየለ ብስሚዒት ጸረ ሃገርን ህዝብን ምክልኻል ሓይልታትን ደው ካብ ምባል ንቆጠብ። ኩልና ምእንቲ ሃገርን ባንደራን ህዝብን ድኣንበር ምእንቲ ዓሌትነት ወገንነት ሃይማኖት ወይ ውልቃውነት ኣይተቓለስናን።

ዘልኣለማዊ ዝኽሪ ንሰማእታትና ዓወት ንሓፋሽ ገብረንጉስ መስመር መጋቢት 14, 2018.